Дні беларускай культуры прайшлі 1 — 2 лістапада ў Турэцкай Рэспубліцы напярэдадні афіцыйнага візіту ў Беларусь яе лідара Рэджэпа Таіпа Эрдагана. На адкрыцці іх, паведамляе прэс-служба беларускага Міністэрства замежных спраў, прысутнічаў намеснік міністра культуры нашай краіны Аляксандр Яцко, які адзначыў вялікі ўклад сферы культуры ў беларуска-турэцкія ўзаемаадносіны і двухбаковыя кантакты. У рамках свята Беларускае тэлеграфнае агенцтва арганізавала фотавыставу “Беларусь сёння”, а Заслужаны калектыў краіны Дзяржаўны ансамбль танца пад кіраўніцтвам народнага артыста Валянціна Дудкевіча даў канцэрты ў Анкары і Эскішахіры. Не абышлося і без дзелавых сустрэч: Аляксандр Яцко разам з кіраўніцтвам Міністэрства культуры і турызму Турцыі, мэрам і губернатарам горада Эскішахіра, рэктарам Анаталійскага ўніверсітэта дамовіліся пашырыць практыку культурных адукацыйных абменаў.